Un fat e dôs gnovis: une biele e une che e lasse plui di cualchi pont di domande.
Il fat al è che la riduzion dal numar dai conseîrs regjonâi de Regjon autonome Friûl-VJ e je deventade leç, stant che ai 22 di Zenâr, le à fate buine la Cjamare dai Deputâts, cun 397 vôts a pro, doi cuintri e un astignût.
Propit cheste e je la buine gnove, almancul par tancj di lôr.
Lis motivazions par jessi contents a varessin di jessi almancul dôs. La prime: parcè che no si spietavisi plui che, ae fin de legjislature, i deputâts a fossin in stât di fâlu. La seconde: si dîs che dîs o undis conseîrs di mancul a fasaran sparagnâ sù par jù 10milions di euros in cinc agns e duncje in graciis de aprovazion di cheste leç costituzionâl a vegnin ridusûts i coscj de politiche.
Se al fos cussì, o varessin di fâ fieste. Impen, al salte fûr ancje cualchi dubi: su la entitât efetive di chest sparagn e su chel che al è il rapuart concret tra sparagns, beneficis e coscj, sei economics che politics.
Par chest, al ven di fâsi cualchi domande. Par esempli: un consei regjonâl cun mancul conseîrs no riscjial di jessi mancul rapresentatîf de societât e dal teritori inte lôr unitât, complessitât e varietât? E ancjemò: no saressial stât miôr ridusi i coscj de politiche politicante, chei emoluments e chei rimbors che a somein pardabon privileçs cence sens, e mantignî la rapresentance democratiche, cence slargjâ la distance tra eletôr e elet e slontanâ rapresentants e rapresentâts?
Par sigûr al sarà plui dificil che inte assemblee legjislative a cjatedin spazi posizions e ponts di viste “altris”, “periferics” e alternatîfs”, cun dut che a esistin inte societât.
Se lis cjadreis a calin, e sarà ancjemò plui concorence sleâl, a coventaran plui bêçs pe propagande e cussì i professioniscj de politiche politicante si cjataran intune situazion di vantaç par ocupâlis e lis ocuparan daûr dai lôr interès personâi, di corint, di tribù, di lobby. E a cjaparan sù decisions, soredut par ce che al tocje dirits, strategjiis di disvilup economic e sociâl e gjestion dal teritori, che a tignaran cont – ancjemò plui di ce che al sucêt za cumò – dome dai interès di pôcs (i lôr e chei dai lôr sponsors) e no ancje des dibisugnis di ducj.
La “caste” e sarà ancjemò plui “caste”. Piês il tacon de buse?
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn